钦定古今图书集成/方舆汇编/职方典/第1455卷 > 《滇南纪胜书》顾养谦
## 钦定古今图书集成/方舆汇编/职方典/第1455卷 > 《滇南纪胜书》顾养谦

足下书，来问滇中奇胜，知足下兴复不浅。仆自去年
七月入滇，迄今无有宁日。他道乏人，辄以仆摄之。以
故得从两御史行县，颇历其胜。大都峰峦岩洞，湖海
林泉，寺宇楼观，不可胜数。而省会则有滇海。滇海者，
昆池也，在吾乡直一湖耳，可当八宝、射阳。滇人称水
所汇，无论大小，皆曰海，而地稍下即无水，亦曰干海，
长草即曰草海。滇之西曰太华山，山有太华寺，黔宁
王祠堂在焉，富丽可当京师西山之一楼，曰“一碧万
顷”者。面海以为胜，当不逊治平石湖。太华之北可七
里，即所谓碧鸡山者。上有碧鸡关，则自省而西适威
楚之要路也。自太华稍西南，行山腰鸟道五里许，得
罗汉寺。寺在绝壁下，其上有石，似罗汉，倚县崖，故以
名寺。旧有南、北庵、玉皇阁，据山险绝，攀危磴而上者
凡九层，层可十丈，辄有殿宇石栏可憩息焉。自玉皇
阁而下，至第六层，经北庵。庵废，今为弥勒殿，新镌三
大字，则顾生笔也。又为大书“白云深处”扁两楹，附从
弥勒取道，经大殿稍西，南上数层，是为南庵。南庵者，
正德间赵道人修道处也。道人没之日，而安宁张中
丞生。中丞生时，其父盖尝见道人直入其内云。中丞
名素，亦当时人杰也。又南有厅有亭，并下临滇海。若
登惠山绝顶，望太湖，其背皆削壁，削壁上则所谓“玉
皇九层”者也。玉皇阁而上不可登矣。其上有龙湫，一
黑龙居之。每欲雨，云属其巅，若炉烟烛天，经日不散。
土人尝见其往来，而仆亦曾见其一挂滇海云“弥勒
殿”者，其上盖直龙湫。偶二月中，与华丈为太华之游，
凡两日，故能谈其概。其明日，谋泛滇海，乃假沐氏舟
放乎中流，集鱼舟十数，随行而渔。俄而风急不可前，
易渔舟而前，复不可，乃听其漂摇而还。海势不足畏，
而风力胜，差足当《杨子渡》耳。乃若花事之胜，此中原
所未有。山茶花在会城者，以沐氏西园为最。西园有
楼，名簇锦，茶花四面簇之，凡数十树，树可三丈，花簇
其上，树以万计，紫者、朱者、红者，红白兼者，映日如锦，
落英铺地，如坐锦裀，此一奇也。仆尝以花时登簇锦
酌之，有“十丈锦屏开绿野，两行红粉拥朱楼”之句。及
登太华，则山茶数十树罗殿前，树愈高，花愈繁，色色
可念，不数西园矣。梨花则处处有之，或拥山巅，或列
山脚，或满人村，望之如涛如雪。仆自曲靖还省，时有
“乍疑洱海涛初起，忽忆苍山雪未消”之句。其他若海
源洞、黑龙潭、进耳寺诸处，各有所长，然尚未遍，不可
悬谈。而诸花之胜，率非中原所有，惟不睹玉兰耳。自
省会东南行四十里曰呈贡县，又八十里曰晋宁州，
皆在滇海东畔。行者山光海色，或有或无。又九十里
至江川县。县无城，四山环列，一水绕而南，南则太湖，
曰“江川海。”江川海出大头鱼，头大如鲢而鲤身，以白
酒煮之，肥美不数槎头鳊也。自江川而南，缘山脚并
海，行五里许，得海门桥。桥当两山间，两山豁而江川
水流其中，可数里，达澂江海。澂江海视江川，益深远
绵缈矣。小舟自江川达澂江，可百数十里，而造舟者
拙，舟人亦拙。春夏又西风急甚，不可渡。仆业命县官
舣舟而从行者愳，遂不果。然私念二海可名连珠湖
耳。自海门桥而南七十里有奇，至通海县，半缘山并
海。行尝有《喜见海》之诗曰：“滇南好行役，五月雨萧萧。
不道千峰里，仍看一水遥。波喧石崖铺，山豁海门桥。
忽动乘槎意，转帆向泬寥。通海县隔一大山，别有通
海海。”通海海亦出大头鱼而差小，味亦不逮江川。海
在县北，南则秀山，山视诸山独秀，故名。登秀山，可三
里许，路宽平，曲折而上，至巅有寺，寺视太华，北向望
海，亦一奇观也。自通海南行七十里至曲江驿，并渡
大岭，滇人谓之“坡”，殊险仄不安。将至曲江，穿石洞可
半里，出则又走石岩下，三四里而后落平沙，沙地平
旷可数里，舆人大步行，良快。一水曲屈流沙中，则所
谓曲江者也。而水涨时所行沙地者皆江，度以方舟，
深不可测矣。曲江南七十里至临安府，路稍平衍而
无水，人民殷富，人文亦盛。自省会而下，称第一。然地
热，热不减中原，视滇中若别一宇宙。其南行二日，抵
河下，河下热愈甚，甚于闽、广。有荔枝，四月熟，熟辄传
市。临安易海巴甚贱。临安亦有荔枝，五月熟，然无多
亦贱。其色不殊闽、广，其味差足，当闽、广最下品，若在
闽、广，不之食矣。而诸公皆心以为奇，仆亦以为奇。今
古人情，何可与谈真假哉！临安城东三十里曰岩洞洞凡三，一曰万象洞，一曰干洞，岩洞其一而总名之
也。洞中形状奇幻以千万，仓卒不可名状。读足下所
为金陵诸游及张公《善卷》诸记，大都可想耳，他日当
别有记。河下渡河，谓之“交冈”，武严威据其地，自为国，
其南则交趾矣。自临安还，历诸处，抵江川，以从者惮
舟行，取道万山间，时时并海，走百二十里，抵澂江府。
府在平地，万山四合，一水绕田，田辄岁。其南则澂江，
海也，海鱼大者青鲤，小者蜣螂，并佳。城东北各数里
许，凤翔、华藏两寺皆胜。自澂江而西百二十里，抵省
会矣。当摄兵临安时，所历盖如此，然特其概也。由省
会适威楚，经碧鸡关七十里至安宁州。州正北可十
里，有温泉，泉深没人胸，清彻不留一滓，其下皆碧石，
或五采磷磷可拾也。泉所出处，有巨石如车轮，碧色
可念，相传盖碧玉也。一巨屋盖之，名曰“官塘。”塘可半
亩，碧玉居其中，水没其上尺许，浴者辄浮水坐碧玉
上以为快。仆亦曾乘兴浮水坐碧玉浴，移时而起，起
觉百病去体矣。若所谓点苍、洱海者，尚西在大理。大
理属澜沧道，即华丈所辖也。去威楚四日，以非所部
不得往。昨华丈行而澜沧道又以属仆，仆又且行游
洱海点苍之间，一拾其奇矣。俟别有述以报。大都南
滇中，四时皆春冬不绵，而夏可夹六月雨，则夜辄拥
绵，以故遨游山水间，较和“畅快意，在花木有生而无
杀，培养厚而气淫，故时异耳。”足下以为然，不寄去，酒
资可为我沽。吴家三白读去书遇胜即浮大白，赏之
赏之。不可无原荆诸丈，又不可无念顾生。顾生当登
临快意时，盖未尝不念两生矣